b'\n_START_ARTICLE_\nStepono Batoro trakto bunkeriai\n_START_PARAGRAPH_\nStepono Batoro trakto bunkeriai\xc2\xa0\xe2\x80\x93 keturi koviniai bunkeriai Vilniuje, abipus Stepono Batoro gatv\xc4\x97s (buvusio Stepono Batoro trakto). 1923\xe2\x80\x931929\xc2\xa0m. puolimams i\xc5\xa1 Naujosios Vilnios pus\xc4\x97s atremti \xc4\xafrengti bunkeriai yra vieninteliai to meto koviniai bunkeriai Vilniuje.\n_START_SECTION_\nIstorija\n_START_PARAGRAPH_\nVilniaus fortifikacijos tikslais buvo numatyta \xc4\xafrengti dvylika kovini\xc5\xb3 bunkeri\xc5\xb3 kompleks\xc5\xb3, ta\xc4\x8diau \xc4\xafrengtas tik vienas\xc2\xa0\xe2\x80\x93 keturi\xc5\xb3 bunkeri\xc5\xb3, po du kiekvienoje Stepono Batoro trakto pus\xc4\x97je. Bunkerius projektavo karo in\xc5\xbeinierius kapitonas Vladislavas Vi\xc5\xa1inskis, nors manoma, kad bunkeri\xc5\xb3 situacijai \xc4\xaftak\xc4\x85 padar\xc4\x97 \xc4\xaftvirtintos teritorijos \xe2\x80\x9eVilnius\xe2\x80\x9c komendantas generolas Hugonas Gryb\xc5\xa1as, tur\xc4\x97j\xc4\x99s patirties \xc4\xaftvirtinim\xc5\xb3 statyboje kalnuotose Balkan\xc5\xb3 vietov\xc4\x97se. 1923\xc2\xa0m. spalio 17 d. tuometin\xc4\x97s lenk\xc5\xb3 vald\xc5\xbeios pasira\xc5\xa1yta sutartis su T. Szopos ir K. Zimmermano statybos \xc4\xafmone d\xc4\x97l po\xc5\xbeemini\xc5\xb3 amunicijos sand\xc4\x97li\xc5\xb3 ir dviej\xc5\xb3 sl\xc4\x97ptuvi\xc5\xb3 prie Stepono Batoro trakto. D\xc4\x97l hiperinfliacijos tuomet s\xc4\x85mata siek\xc4\x97 vir\xc5\xa1 21 mlrd. Lenkijos marki\xc5\xb3._NEWLINE_Nutiesus Stepono Batoro gatv\xc4\x99, trys bunkeriai atsid\xc5\xabr\xc4\x97 \xc5\xa1iaurin\xc4\x97je jos pus\xc4\x97je, vienas liko pietin\xc4\x97je, prie pat P\xc5\xab\xc4\x8dkori\xc5\xb3 atodangos.\n_START_SECTION_\nKompleksas\n_START_PARAGRAPH_\nDvejetas ar\xc4\x8diausiai dabartin\xc4\x97s Stepono Batoro gatv\xc4\x97s esan\xc4\x8di\xc5\xb3 bunkeri\xc5\xb3 yra vienodi. Keliolika kareivi\xc5\xb3 skirta talpinti sl\xc4\x97ptuv\xc4\x97 30\xc2\xa0m ilgio po\xc5\xbeeminiu koridoriumi sujungta su atviromis sunki\xc5\xb3j\xc5\xb3 kulkosvaid\xc5\xbei\xc5\xb3 \xc5\xa1audymo pozicijomis. Tre\xc4\x8diasis bunkeris statytas kiek v\xc4\x97liau, jame \xc4\xafrengti platesni suolai, stalai, lentynos, vidin\xc4\x97s \xc5\xa1audymo angos. \xc4\xae\xc4\x97jimas apsaugotas labirintu. Ketvirtasis bunkeris, \xc4\xafrengtas po kalva, statytas paskutinis. Jame prie \xc4\xaf\xc4\x97jimo \xc4\xafrengta sl\xc4\x97ptuv\xc4\x97 \xc4\xafgulai, i\xc5\xa1 jos vedantis po\xc5\xbeeminis koridorius i\xc5\xa1si\xc5\xa1akoja \xc4\xaf dvi at\xc5\xa1akas, kuri\xc5\xb3 viena veda \xc4\xaf steb\xc4\x97jimo bok\xc5\xa1tel\xc4\xaf, kita\xc2\xa0\xe2\x80\x93 \xc4\xaf \xc5\xa1audymo pozicijas.'